Opptaksprøve/2022/Landskap

**Et møtested i landskapet**. Vi har alle følt på det. Når pandemien tok taket og gjorde våre sosiale arenaer inne utilgjengelige møttes vi ute. Bakgården, parken, skogen, fjelltoppen eller stranda ble de nye møteplassene, og mange fikk øynene opp for nærnaturen som et aktivt oppholdssted som supplerte hjemmene våre på en helt ny måte. Som landskapsarkitekter er stedet essensielt for de tiltakene vi gjør, og det å diskutere, forstå og bruke stedets kvaliteter er en av våre viktigste kompetanser når vi skal tilrettelegge og lage møtesteder for mennesker.

Innlevering
Del 2 skal leveres i PDF-format, samlet i samme fil som del 1.
Her kan du sammenslå PDF-filene dersom du har de lagret som to separate filer.
Filen skal hete: Ditt søkernummer – Opptaksprøve design
Eksempel: `123456 – Opptaksprøve design.pdf`

## Materialliste

I tillegg til datamaskin, internettilgang, samt digitalt kamera eller mobilkamera, bør du ha følgende materialer tilgjengelig til opptaksprøven:

* Ulike typer tegneredskaper (f.eks. blyant, kullstift, blekk eller tusj – eller digitalt tegnebrett dersom du foretrekker det)
* Tegnepapir i A3 eller A4 (skisseark anbefales)
* Saks og hobbykniv, skjærelinjal
* Limpistol eller trelim/RX-lim
* Modellmaterialer som f.eks. papp, plastelina, grilltrepinner, eller lignende
* Utskrift av dette vedlegget som viser modellmennesker i 1:25 (skrives ut på A4)

## Oppgave A1: Stedet

Velg et sted du liker. Et sted i ditt nærmiljø som kunne vært bedre tilrettelagt for møter mellom mennesker. Det kan være parken du bor ved, skogholtet du går på tur med hunden, fjelltoppen du jogger til, eller stranda hvor du pleier å bade. Stedet kan enten være et sted i naturen eller inne i byen.

## Oppgave A2: Dokumenter stedet

Ta 5 bilder av stedet du har valgt. Gjennom bildene skal du vise noen av stedets kvaliteter som gjør stedet spesielt. Det kan være stedets atmosfære, et tre, vegetasjonen, materialer på bakken, lyset, utsikten, stedets form eller andre aspekter du liker.

Fotografer stedet på ulike tider av døgnet og gjerne i ulike værsituasjoner. Bildene kan være en kombinasjon av nærbilder og bilder som får fram helheten. Gjennom nærbildene kan du få fram kvaliteter i materialer, overflater, vegetasjon, lys og skygge, eller lignende. I bildene av helheten kan du få fram kvaliteter ved stedets karakter og egenart.

Innlevering oppgave A2

* 1 liggende A3-side med 5 bilder
* Skriv 2-3 setninger om hvorfor du har valgt nettopp dette stedet.

Beregnet arbeidstid
4 timer
## Oppgave A3: «De andre»

Når du er på stedet vil du kanskje legge merke til andre levende organismer som også er på stedet, for eksempel fugler, pattedyr eller insekter. Har de rede der, hvordan finner de mat, er det et jaktområde? Dokumenter gjennom skisser og notater hvordan dyret bruker stedet. Skissene kan tegnes digitalt eller for hånd.

Innlevering oppgave A3

* 1 liggende A3-side med skisser og notater

Beregnet arbeidstid
2 timer
I oppgave A ser vi etter

* Evne til å observere og registrere omgivelsene

## Oppgave B. Et møtested

Forestill deg et møtested på stedet ditt. Stedet skal legge til rette for at flere mennesker kan møtes og oppholde seg på stedet. Hva slags møtested vil du lage? Er det et sted hvor man sitter mange sammen, et sted man kan være alene, eller er det kanskje et sted som gjør at det blir lettere for fremmende å ta kontakt med hverandre. Kanskje møtestedet også tilrettelegger for møte mellom mennesker og dyr som oppholder seg på stedet? Vi kan kalle det en benk, men den trenger ikke å ha en størrelse, form eller utseende som en vanlig benk.

Når du lager møtestedet må du ta hensyn til «de andre» som bor eller bruker stedet, og til noen av de kvalitetene du registrerte.

## Oppgave B1: Skisser av møtestedet

Lag tre (3) skisser av dine ideer til møtestedet. Når man jobber som landskapsarkitekt er det viktig å kunne skissere forskjellige ideer før man velger en retning til sitt design. Mange ideer blir forkastet, og noen kan man utvikle videre til et prosjekt. Lag derfor 3 enkle skisser som viser forskjellige ideer til ditt møtested før du velger en du går videre med. Skissene kan tegnes digitalt eller for hånd.

Innlevering oppgave B1

* 1 liggende A3 med skisser.
* Skriv noen setninger hvorfor du har valgt den ene skissen.

Beregnet arbeidstid
3 timer
## Oppgave B2: Modell av møtestedet

Bygg en modell ut fra én av skissene. Modellen skal være i målestokk 1:25, og vil passe sammen med figurene du har skrevet ut. Klipp de gjerne ut og lim på en papplate så du kan bruke figurene til å forstå størrelsen. 1 cm i modellen tilsvarer 25 cm i virkeligheten. Du kan bygge modellen i et valgfritt materiale. Det kan være papp, plastelina, pinner, eller noe annet. Er det kvaliteter på stedet som er essensielle for møtestedet du lager, er det fint hvis du viser dem i modellen. Det kan være treet, en stein, utsikten, en spesiell sti eller noe annet.

Ta 3 bilder av modellen. Når du tar bilder av modellen er det viktig at du setter modellen på et ensfarget hvitt underlag og har en hvit bakgrunn, og at det er noen modellmennesker med på bildet. Ta bildene fra forskjellige vinkler.

Innlevering oppgave B2

* 1 A3 liggende med modellfoto.

Beregnet arbeidstid
6 timer
## Oppgave B3: Collage av møtestedet

Lag en collage av møtestedet ditt. Du kan bruke valgfri teknikk, digitalt eller for hånd; du kan både tegne direkte på bildet, klippe og lime inn andre bilder, eller bruke bildene du tok av modellen din. Collagen behøver ikke se realistisk ut, men skal vise en stemning eller atmosfære med det nye møtestedet. Du trenger heller ikke vise hele møtestedet, men collagen kan vise et utsnitt av den.

Innlevering oppgave B3

* 1 A3 liggende med collage.

Beregnet arbeidstid
4 timer
I oppgave B ser vi etter

* Evne til å utvikle og formidle en idé
* Egenart i form av stil, entusiasme, engasjement og motivasjon.
* Håndverksmessige kvaliteter